এই মুহূর্তে তিনি চুটিয়ে খেলছেন আইপিএল। চেন্নাই সুপার কিংসের অন্যতম ভরসা ডোয়েন ব্র্যাভো। খেলার মাঠের সমান্তরালে তাঁর চেতনায় ঘুরপাক খাচ্ছেন দীপিকা পাডুকোন। 

এই বিষয়ে অন্যান্য খবর

বিরাট-দীপিকা এবার এক ব্র্যাকেটে সম্মানিত! কোহলির জন্য কলম ধরলেন সচিন


তারকা অভিনেত্রীর স্মৃতি মাথা থেকে সরাতে পারছেন না চেন্নাই সুপার কিংস-এর তারকা ক্রিকেটার ব্র্যাভো। সিএসকে-তে  ব্র্যাভোর সতীর্থ হরভজন সিংহ। পঞ্জাবতনয় মজা করে একটি সাক্ষাৎকার নেন ক্যারিবিয়ান অলরাউন্ডারের। সেখানেই ব্র্যাভোকে প্রশ্ন ছুড়ে দেন ভাজ্জি। ভারতের প্রাক্তন অফস্পিনার ক্যারিবিয়ান ক্রিকেটারকে প্রশ্ন করেন, ‘‘তোমার পছন্দের অভিনেত্রী কে?’’ জবাবে ব্র্যাভো বলেন, ‘‘দীপিকা পাডুকোন আমার পছন্দের অভিনেত্রী।’’ 
তার পরেই স্মৃতির রাস্তা ধরে হেঁটে ব্র্যাভো জানান, ২০০৬ সালে প্রথম বার ভারত সফরে এসেছিলেন তিনি। চ্যাম্পিয়ন্স ট্রফির আসর সেবার বসেছিল ভারতে। হোটেলে চেক ইন করেই টেলিভিশন সেট খুলে দেন ব্র্যাভো। সেখানে একটি সাবানের বিজ্ঞাপনে দীপিকাকে দেখে মুগ্ধ হয়ে যান তিনি। 
সেটাই ছিল প্রথম দেখা। প্রথম দর্শনেই দীপিকাকে পছন্দ হয়েছিল চেন্নাই তারকার। তখন থেকেই ব্র্যাভোর চিন্তায় চেতনায় ‘ওম শান্তি ওম’, ‘চেন্নাই এক্সপ্রেস’-খ্যাত অভিনেত্রী। সাক্ষাৎকারে ব্র্যাভো বলেই ফেলেন, ‘‘দ্বিতীয় কোনও দীপিকা হবে না। দীপিকা একজনই।’’ 
নায়িকার সঙ্গে দেখা করার জন্য এখন মুখিয়ে রয়েছেন ব্র্যাভো। এক বার যদি দেখা হয় দীপিকার সঙ্গে, তাহলে তাঁকে মনের কথা বলবেন তিনি।